# Datblygu cynaliadwyedd Gŵyl Fwyd 2023 Amgueddfa Cymru

# Crynodeb

Mae cynaliadwyedd yn rhan allweddol o Weledigaeth 2030 Amgueddfa Cymru[[1]](#footnote-1) ac, fel corff sector cyhoeddus yng Nghymru, ni sy'n gyfrifol am adrodd yn flynyddol ar ein hallyriadau carbon gweithredol.[[2]](#footnote-2)

Mae Amgueddfa Cymru wedi ymrwymo i sicrhau bod ein safleoedd yn helpu i ddiogelu ac adfer natur a'r amgylchedd a darparu gofodau a phrofiadau ysbrydoledig. Drwy ein digwyddiadau, megis ein Gŵyl Fwyd, a gynhelir yn flynyddol yn Sain Ffagan Amgueddfa Werin Cymru, gallwn arddangos i ymwelwyr a staff sut rydyn ni'n gweithio mewn ffordd fwy cynaliadwy.

Yr Ŵyl Fwyd[[3]](#footnote-3) yw digwyddiad mwyaf y flwyddyn i Amgueddfa Cymru – gan groesawu 25,000 o ymwelwyr i Sain Ffagan Amgueddfa Werin Cymru dros y penwythnos – ac mae'n cynnwys 80 o stondinau bwyd, diod a chrefft o Gymru, cerddoriaeth fyw ar draws sawl llwyfan, adloniant stryd, gweithdai bwyd ac arddangosiadau.

Mae cynaliadwyedd yn thema bwysig yn y digwyddiad. Rydyn ni wedi gweithio'n galed dros y blynyddoedd diwethaf i wella ein gweithrediadau a gweithio ochr yn ochr â chyfranwyr digwyddiadau a phartneriaid allweddol i leihau effaith amgylcheddol yr ŵyl. Yn 2022, roedd llwyddiannau'n cynnwys gweithredu cynllun cwpanau amldro ar draws pob bar, lansio map digidol o'r ŵyl, sicrhau nad oedd unrhyw wastraff o'r digwyddiad yn cael ei anfon i safle tirlenwi a chreu partneriaeth newydd gyda FareShare Cymru i ailddosbarthu'r bwyd a oedd dros ben gan ein masnachwyr ar ddiwedd y digwyddiad.[[4]](#footnote-4)

Er mwyn datblygu a llywio polisi newydd, byddai'r ymchwilydd ar gyfer y project hwn yn gweithio gyda'r tîm Digwyddiadau a'r Cydlynydd Datblygu Cynaliadwy i adolygu ffurflenni cais masnachwyr marchnad, bariau a gwerthwyr bwyd stryd llwyddiannus 2023, paratoi ar gyfer cyfweliadau gyda deiliaid stondinau yn ystod penwythnos yr ŵyl a chynnal adolygiad llenyddiaeth o wyliau eraill i feincnodi ein Gŵyl Fwyd gydag arferion gorau eraill. Byddai'r ymchwil a'r dadansoddiad hwn yn galluogi staff i barhau i wella cynaliadwyedd yr Ŵyl Fwyd a digwyddiadau eraill ar draws ein saith safle. Ar ben hynny, efallai y bydd canfyddiadau y gellid eu hymgorffori yn ein gweithrediadau o ddydd i ddydd mewn caffis a siopau ar y safle.

# Y Sefydliad

Mae Amgueddfa Cymru wedi ymrwymo i gynnal ymchwil o'r radd flaenaf ar draws y gwyddorau naturiol, y gwyddorau cymdeithasol, y celfyddydau a'r dyniaethau. Rydyn ni wedi nodi ymchwil fel galluogwr allweddol i ddeall ein casgliadau yn well, i wella profiad ymwelwyr ac i gefnogi ein symudiad tuag at weithredu carbon sero net. Fel yr unig Sefydliad Ymchwil Annibynnol yng Nghymru, rydyn ni'n defnyddio elfennau unigryw ein casgliadau i wneud ymchwil na all eraill ei gwneud.

Mae gennym dîm ymroddedig sy'n cefnogi pawb sy'n gwneud lleoliadau gwaith gyda ni. Rydyn ni wedi ymrwymo i gefnogi pobl o gefndiroedd amrywiol a'r rhai sydd â nodweddion gwarchodedig. Rydyn ni'n cefnogi addasiadau yn y gweithle i sicrhau bod gan bob gweithiwr amgylchedd y mae'n gallu ffynnu ynddo.

Mae gan y sefydliad bolisi oriau gwaith hyblyg. Ym mis Ionawr 2023, dechreuodd Amgueddfa Cymru hefyd dreial blwyddyn o weithio hybrid, lle mae gan staff yr hyblygrwydd i weithio o'u prif leoliad neu gartref.

# Y Lleoliad

Bydd y lleoliad yn golygu gweithio'n agos gyda'r tîm Digwyddiadau, sydd wedi'i leoli yn Sain Ffagan Amgueddfa Werin Cymru, y Cydlynydd Datblygu Cynaliadwy ac adrannau eraill a nodwyd (gweler amlinelliad y project isod).

Drwy'r lleoliad hwn, bydd yr ymgeisydd yn:

* Datblygu dealltwriaeth o sut mae masnachwyr marchnad, bariau a gwerthwyr bwyd stryd yn llwyddo i gael llain ar gyfer Gŵyl Fwyd 2023, eu harferion busnes yn ystod y digwyddiad ac yn cwblhau dadansoddiad ar ôl y digwyddiad
* Cael profiad o gynnal cyfweliadau a chasglu mewnwelediadau personol i lywio polisi
* Datblygu sgiliau i weithio ar draws timau adrannol yn effeithiol a rhannu mewnwelediadau a chanfyddiadau mewn cyfarfodydd trawsadrannol
* Datblygu eu dealltwriaeth o sut i gymhwyso eu sgiliau ymchwil mewn lleoliad ymarferol ar gyfer digwyddiadau a gweithrediadau o ddydd i ddydd, gan gynnwys cynhyrchu adroddiad
* Datblygu sgiliau adolygu polisi ac arferion gorau i wneud argymhellion ar sut y gellid gweithredu'r rhain yn Amgueddfa Cymru ar gyfer digwyddiadau yn y dyfodol y tu hwnt i'r Ŵyl Fwyd yn unig

# Y Project

Bydd yr ymgeisydd yn:

* Cynnal cyfweliadau gydag aelodau staff allweddol ar ddyheadau'r amgueddfa ar gyfer y project ymchwil
* Adolygu ffurflenni cais gan tua 80 o fasnachwyr marchnad, bariau a gwerthwyr bwyd stryd llwyddiannus, gan adolygu'n benodol eu hymatebion i'r 7 o gwestiynau sy'n canolbwyntio ar gynaliadwyedd.
* Creu sampl gynrychiadol o fasnachwyr marchnad, bariau a gwerthwyr bwyd stryd sy'n cynrychioli arweinwyr diwydiant, y brif ffrwd a'r rhai sy'n dechrau ar yr arferion cynaliadwyedd
* Cynnal cyfweliadau gyda masnachwyr marchnad, bariau a gwerthwyr bwyd stryd (cyn yr Ŵyl Fwyd, yn yr Ŵyl Fwyd ym mis Medi 2023 a/neu ar ôl y digwyddiad)
* Gweithio ar draws adrannau i wneud y gwaith hwn a chasglu data, gan gynnwys y tîm Digwyddiadau, y tîm Craffu ar Gynulleidfaoedd a Mentrau
* Mynychu'r Pwyllgor Datblygu Cynaliadwy trawsadrannol i adrodd ar ganfyddiadau
* Datblygu adroddiad sy'n nodi arferion gorau a'r argymhellion

Y canlyniadau a ragwelir:

1) Adroddiad a fydd yn ein galluogi i:

* Ymgorffori arfer gorau yng Ngŵyl Fwyd 2024 (o fewn capasiti’r sawl sy’n cynnal yr ŵyl)
* Addasu'r ffurflen gais a'r cymorth a gynigir i'r busnesau hynny sydd am wneud cais i Ŵyl Fwyd 2024
* Nodi llinell sylfaen Gŵyl Fwyd Amgueddfa Cymru yn erbyn digwyddiadau eraill ledled y DU, o adolygiad llenyddiaeth a gynhaliwyd a chyfweliadau gyda masnachwyr marchnad, bariau a gwerthwyr bwyd stryd 2023
* Cyfleoedd ac argymhellion arfer gorau

2) Rhannu canfyddiadau'r project a chrynhoi'r adroddiad i'r tîm Digwyddiadau, tîm project yr Ŵyl Fwyd a'r Pwyllgor Datblygu Cynaliadwy.

# Trefniadau Gweithio

Bydd y Lleoliad yn para tri mis ac, yn ystod y cyfnod hwnnw, bydd y sefydliad cartref yn rhewi project PhD y myfyriwr. Bydd y myfyriwr yn cael ei dalu’r hyn sy’n cyfateb i’w gyflog yn ystod ei interniaeth. Yn ychwanegol at bolisïau gwyliau, gellir trefnu amser ar gyfer ymrwymiadau PhD presennol mewn trafodaeth gyda rheolwyr llinell, e.e. cyfarfodydd grwpiau ymchwil a chyflwyniadau mewn cynadleddau. Anogir ceisiadau gan fyfyrwyr rhan-amser.

Rhagwelir y bydd yr ymgeisydd llwyddiannus yn mabwysiadu dull gweithio hybrid yn unol â'n harferion gwaith presennol, er y gallai'r rhain newid yn unol â chanllawiau'r Llywodraeth. Bydd system o weithio wrth sawl gweithfan yn Sain Ffagan Amgueddfa Werin Cymru, yn cael ei threfnu yn ôl y galw. Mae gan Amgueddfa Cymru bolisi gweithio hyblyg, ac mae modd trefnu hyn mewn trafodaeth gyda rheolwyr llinell. Er nad yw gweithio ar benwythnosau yn rhan o'r lleoliad hwn, dylai'r myfyriwr fod ar gael ar benwythnos yr ŵyl ei hun (9 a 10 Medi 2023).

Bydd yr interniaeth yn para am gyfnod o dri mis yn llawn amser, neu’r hyn sy’n cyfateb yn rhan-amser. Ar gyfer myfyrwyr sydd wedi cofrestru'n rhan-amser, mae’r interniaeth hon ar gael yn rhan-amser dros gyfnod hwy, i’w drafod rhwng Amgueddfa Cymru a’r ymgeisydd llwyddiannus. Os hoffech gael eich ystyried ar sail ran-amser, nodwch eich dewis o oriau gwaith yn eich cais. Gan fod yr ymchwil yn gysylltiedig â'r Ŵyl Fwyd sy'n cael ei chynnal ar 9 a 10 Medi 2023, nodwch sut y byddai eich dewis o oriau gwaith a'ch sail ran-amser yn gweithio o amgylch y dyddiadau allweddol hyn.

Mae Amgueddfa Cymru yn croesawu lleoliadau gydag amrywiaeth o alluoedd ar gyfer y sgiliau a'r profiad sydd ganddynt. Os oes angen unrhyw addasiadau rhesymol arnoch oherwydd unrhyw resymau anabledd, iechyd neu ddiwylliannol, nodwch hynny yn eich ffurflen gais.

# Manyleb Myfyriwr

Rhaid bod gan y myfyriwr:

* Sgiliau cyfathrebu rhagorol, ar lafar ac ar bapur
* Dealltwriaeth gadarn o bwysigrwydd ymarfer cynaliadwy
* Sgiliau dadansoddi rhagorol a'r gallu i samplu data
* Profiad o gynnal adolygiadau llenyddiaeth a pharodrwydd i gymhwyso'r sgiliau hyn mewn lleoliad gwaith ymarferol
* Profiad o weithio gyda phobl mewn capasiti ymchwil, proffesiynol neu wirfoddol Dealltwriaeth gadarn o gyfathrebu
* Gwybodaeth am sut i gyfathrebu canfyddiadau ymchwil i wahanol gynulleidfaoedd
* Cefndir ymchwil neu brofiad ymarferol mewn maes arbenigedd perthnasol, er enghraifft, busnes, digwyddiadau, arlwyo a diwydiant bwyd, a rheoli amgylcheddol

Meini prawf dymunol

* Profiad o gyflwyno a hwyluso gweithdai
* Sgiliau Cymraeg

Noder nad yw profiad blaenorol o ddigwyddiadau yn hanfodol ar gyfer y lleoliad hwn.

# Dyddiad Cychwyn Disgwyliedig

Dyddiad Cychwyn Disgwyliedig: 3 Gorffennaf 2023

Mae disgwyl y dylai'r myfyriwr fod ar gael rhwng mis Gorffennaf a mis Medi.

1. [Strategaeth 2030 | Amgueddfa Cymru](https://amgueddfa.cymru/amdano/polisi/strategaeth-2030) [↑](#footnote-ref-1)
2. [Canllaw sector cyhoeddus ar gyfer adrodd ar garbon sero-net | LLYW.CYMRU](https://www.llyw.cymru/canllaw-sector-cyhoeddus-ar-gyfer-adrodd-ar-garbon-sero-net) [↑](#footnote-ref-2)
3. <https://amgueddfa.cymru/digwyddiadau/gwyl-fwyd> [↑](#footnote-ref-3)
4. <https://amgueddfa.cymru/digwyddiadau/gwyl-fwyd/newyddion> [↑](#footnote-ref-4)